作者:劉辰翁
標題:摸魚兒
內容:記歌頭、辛壬癸甲，烏烏能知誰曉。梅花不待元宵好，雪月交光獨照。愁未老。更老似渠□，冷麵迎相笑。君詞定峭。但減十年前，偎桃傍李，肯獨為梅好。山中好。可但一枝春早。道邊無限花草。米嘉榮共何戡在，還憶永新嬌小。明年了。又喚起流鶯，又自愁鵑叫。東皇太昊。更不是瓊花，香無半點，一笑使人倒。